
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un  sabiedrību par iegādātiem apaviem.
No lietas materiāliem izriet, ka patērētāja 2025. gada 21. jūlijā sabiedrības veikalā iegādājās sieviešu apavus par 294,00 EUR. Pēc salīdzinoši neilga lietošanas laika patērētāja konstatēja preces defektus, proti, logotipa burtu atlīmēšanos, kā arī ādas lūzumu pie logotipa stiprinājuma vietas. 2025. gada 22. oktobrī patērētāja vērsās pie sabiedrības ar rakstisku prasību par preces apmaiņu vai samaksātās naudas atmaksu. 2025. gada 27. oktobrī sabiedrība sniedza rakstisku atbildi, norādot, ka konstatētie bojājumi esot mehāniski un radušies patērētājas vainas dēļ, līdz ar to atteica prasības izpildi. Patērētāja, nepiekrītot sabiedrības viedoklim, lūdz atzīt, ka apavi neatbilst līguma noteikumiem, un pieņemt lēmumu par samaksātās naudas atmaksu.
Sabiedrība lietā ir sniegusi skaidrojumu, norādot, ka patērētājas norādītie defekti, tostarp logotipa elementu bojājumi, ir mehāniski bojājumi, kas radušies lietošanas laikā, un ka preces neatbilstība, ja tāda pastāv, ir maznozīmīga un neietekmē apavu lietošanas funkcionalitāti. Sabiedrība uzskata, ka tai nav pienākuma nodrošināt neatkarīga eksperta atzinumu, un noraida patērētājas prasību par naudas atmaksu.
Komisija, izvērtējot lietā esošos materiālus, iesniegtās fotogrāfijas, secina, ka apavi ir teicamā vizuālā stāvoklī, maz valkāti, labi kopti. Uz apaviem nav redzamas pēdas, kas liecinātu, ka tiem ir bijusi  kāda mehāniska iedarbība. Fotogrāfijās, apskatot ādas plīsumu apavu mēlītē, Komisija secina, ka plīsuma malas ir plūksnainas, kas liecina, ka tas izgatavots no nekvalitatīva materiāla. Turpinot lietot šādus apavus, plīsums veidosies vēl dziļāks. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Savukārt šī panta trešajā daļā noteikts, ka, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā bija preces piegādes brīdī. Tas nozīmē, ka gadu pēc preces iegādes pārdevējam ir pienākums pierādīt, ka prece ir bijusi līguma noteikumiem atbilstoša.
Komisija secina, ka sabiedrība lietā nav iesniegusi pierādījumus, kas apliecinātu, ka iegādātie apavi ir līguma noteikumiem atbilstoši.
 No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
Savukārt, atbilstoši PTAL 28. panta otrajai daļai, patērētājam ir tiesības pieprasīt, lai pārdevējs veic preces maiņu, ja iegādātā prece ir līguma noteikumiem neatbilstoša.
No lietā esošajiem dokumentiem secināms, ka iegādātie apavi vērtējami kā līguma noteikumiem neatbilstoši. Līdz ar to patērētāja atbilstoši PTAL 28.panta otrajai daļai sākotnēji var prasīt maiņu vai remontu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo, trešo daļu, 28.panta otro daļu,

nolemj:

Daļēji apmierināt patērētājas prasību.
Noraidīt patērētājas prasību par naudas atmaksu.
Sabiedrībai apmainīt apavus pret līguma noteikumiem atbilstošiem.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

